FI Euroopan unionin virallinen lehti C 135/5

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 135/05)

Tämä julkaiseminen antaa oikeuden vastustaa muutosta koskevaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (2)

ASETUKSEN 9 ARTIKLAN MUKAINEN MUUTOSHAKEMUS

”ΦΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ” (FASOLIA GIGANTES – ELEFANTES KASTORIAS)

EU-nro: EL-PGI-0105-1001–1.6.2012

SMM ( X ) SAN ( )

1. Eritelmän kohta, jota / kohdat, joita muutos koskee

— ☐ Tuotteen nimi — ☐ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☐ Kansalliset vaatimukset — ☒ Muut (Pakkaus)

2. Muutoksen/muutosten tyyppi

— ☒ Yhtenäisen asiakirjan tai yhteenvedon muutos — ☐ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu — ☐ Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) — ☐ Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Muutos (a):

Muutetaan kohtaa, jonka otsikko on ”Käsittely” seuraavasti:

Poistetaan seuraava kohta:

”Polypropeenikalvorullia käyttävä pakkauslinja pakkaa tuotteen 0,5 ja 1 kg:n pusseihin, jotka tämän jälkeen kuumasaumataan. Pussit pakataan sen jälkeen suurempaan 10–20 kg:n pakkaukseen (laatikkoihin). Tuotevirta on automaattinen ja käyttää elektronisesti ohjattuja mittauslaitteita. Pakattu tuote saatetaan sen jälkeen suoraan markkinoille tai pidetään nykyaikaisissa varastoissa tuotantolaitoksella, missä sitä voidaan säilyttää hyvin pitkän aikaa optimaalisissa olosuhteissa, kun otetaan huomioon tuotteen tyyppi.”

Korvataan edellä oleva kohta seuraavasti:

”Tuote pakataan käyttäen voimassa olevan lainsäädännön mukaisesti elintarvikekäyttöön tarkoitettuja materiaaleja. Pakkauksien paino voi olla korkeintaan 30 kg.”

Perustelu:

Muutoksella poistetaan tietyt rajoitukset, jotta tuote voidaan pakata muun painoluokan materiaaleihin markkinoiden vaatimuksiin vastaamiseksi ja jotta pakkaamisessa voidaan käyttää muita elintarvikekäyttöön tarkoitettuja materiaaleja. Teknisen kehityksen vuoksi polypropeeni ei ole enää ainoa materiaali, jota suositellaan palkokasvien pakkaamiseen. Lisäksi pakkauksen rajaaminen 0,5 ja 1 kilogrammaan on aiheuttanut ongelmia ravitsemusalan yrityksille ja kolmansille maille, joissa palkokasvit on myytävä lain nojalla pienemmissä erissä.

3.2 Muutos (b)

Muutetaan kohtaa, jonka otsikko on ”Käsittely” seuraavasti:

Poistetaan seuraava kohta:

”Tuote viedään saapuessaan desinfiointitilaan ja se käsitellään käyttäen Ecogenia, joka on pisimmälle kehitetty ekologinen menetelmä ja joka toimii poistamalla hapen (O2), jota haitalliset organismit tarvitsevat selviytyäkseen. Tämä merkitsee seuraavaa:

ei myrkyllisiä kaasuja

ei kemiallisia lisäaineita

ei hajua

ei räjähdysvaaraa

ei värjäytymiä”

Korvataan kohta seuraavasti:

”Tuote viedään saapuessaan desinfiointitilaan ja se käsitellään käyttäen voimassa olevan kansallisen ja Euroopan unionin lainsäädännön mukaisia vaikutuksiltaan lieviä menetelmiä, jotta tuotteeseen eivät vaikuta:

— myrkylliset kaasut

— kemialliset lisäaineet

— hajut

— värjäytymät”.

Perustelu: Tämän muutoksen tavoitteena on välttää uusien desinfiointimenetelmien käytölle myöhemmin asetettavat rajoitukset.

3.3 Muutos (c):

Muutetaan luvussa ”Tuotantomenetelmä” olevaa kohtaa ”Luokittelu/pakkaus” seuraavasti:

Poistetaan seuraava kohta:

”Makroskooppisilta ominaisuuksiltaan täydellisessä kunnossa oleva tuote kuljetetaan Agrotiki Kastorias A.E.:n uusimman teknologian mukaiseen papujen luokittelu-/pakkauslaitokseen, joka sijaitsee Orestidan kunnassa Lakkomatan asutusalueella. Laitos sijaitsee laajemmalla tuotantoalueella, kuten liitteessä olevasta kartasta voidaan havaita. Työt on aloitettu jo laitoksessa, joka kuuluu asetuksen (ETY) N:o 866/1990 soveltamisalaan. Siksi on erittäin tärkeää, että tuote, joka liittyy kiinteästi Kastorian alueyksikön maatalouteen, tunnustetaan samaan aikaan. Lajittelulaitos käsittelee pääasiassa papuja. Se täyttää kuitenkin kaikenlaisten palkokasvien käsittelyyn liittyvät laatuvaatimukset. Suurin kapasiteetti on 4 500 tonnia tuotetta vuodessa yhdellä työvuorolla työskenneltäessä. Kun otetaan huomioon Fasolia Gigantes – Elefantes -papujen (elefantti-/jättipapujen) tuotanto alueyksikön alueella edellisen seitsemän vuoden aikana (keskimäärin 2 597 tonnia vuodessa), laitos voi selvästi vastata tuotannon mahdolliseen lisääntymiseen myöhemmin.”

Korvataan kohta seuraavasti:

”Tuote, joka kerättäessä on makroskooppisilta ominaisuuksiltaan täydellisessä kunnossa, kuljetetaan välittömästi papujen luokittelu-/pakkauslaitokseen, joka sijaitsee Kreikan ja EU:n lainsäädännössä asetettujen vaatimusten mukaisella rajatulla maantieteellisellä tuotantoalueella.”

Perustelut

Vaatimus siitä, että tuote voidaan luokitella ja pakata Agrotiki Kastoriasin luokittelu-/pakkauslaitoksessa ei ole Euroopan parlamentin ja neuvoston asetuksen (EU) N:o 1151/2012 mukainen. Asetuksen 7 artiklan 1 kohdan e alakohdassa mainitaan ainoastaan rajattu maantieteellinen alue – ei tiettyä laitosta – kun kyse on pakkausrajoituksista, jotka voivat sisältyä tuotantomenetelmän kuvaukseen. Muutoksella poistetaan tämä rajoitus, jolloin mikä tahansa yritys tuotantoon liittyvällä rajatulla alueella voi käsitellä, luokitella ja markkinoida Fasolia Gigantes – Elefantes Kastorias -papuja (elefantti-/jättipapuja) asiaankuuluvien vaatimusten mukaisesti, ja pakkaaminen voidaan suorittaa rajatun maantieteellisen alueen sisä- tai ulkopuolella.

Kaikki edellä mainitut muutokset on sisällytetty yhtenäiseen asiakirjaan, joka laadittiin asetuksessa (EY) N:o 1428/2003 säädetyn yhteenvedon pohjalta, ja sen sanamuotoa voidaan muuttaa, siihen voidaan tehdä poistoja ja lisäyksiä hyväksytyn eritelmän tekstin mukaisesti.

Hakijaryhmän oikeutettua etua koskeva lausuma:

Hakijaryhmä ”I AROSI” on pavunviljelijöiden vuonna 2007 perustama voittoa tavoittelematon yhdistys, jonka tarkoitus on kehittää ja soveltaa yhteistä hoitosuunnitelmaa tiloilla. Sen pääasiallinen tavoite on parhaiden maatalouskäytäntöjen käyttöönotto, tuotantokustannusten vähentäminen, pavunviljelyn uudelleenorganisointi ja sen varmistaminen, että tunnettuja Fasolia Gigantes – Elefantes Kastorias -papuja on saatavilla markkinoilla. Hakijaryhmän rekisteröity toimisto sijaitsee rajatulla maantieteellisellä alueella.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (3)

”ΦΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ” (FASOLIA GIGANTES – ELEFANTES KASTORIAS)

EU-nro: EL-PGI-0105-1001–1.6.2012

SMM ( X ) SAN ( )

1. Nimi

”Φασόλια Γίγαντες – Ελέφαντες Καστοριάς” (Fasolia Gigantes – Elefantes Kastorias)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotteen tyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Fasolia Gigantes – Elefantes Kastorias -pavut ovat palkokasvilajikkeita, jotka kuuluvat Kastorian alueyksikön alueella viljeltyyn Phaseolus coccineus (multiflorus) -lajiin.

Fasolia Gigantes – Elefantes Kastorias -pavut ovat suurikokoisia valkoisia munuaisen muotoisia papuja, joiden kuori on ohut ja joita voidaan kypsentää helposti. Niiden ravintoarvo on hyvin korkea, ne ovat erinomainen proteiinin, tärkkelyksen ja raudan lähde, ja niiden rasvapitoisuus on alhainen.

Fasolia Gigantes – Elefantes Kastorias -pavut luokitellaan seuraavasti eri tyyppeihin ja luokkiin niiden muodon, 1 000 pavun painon tai sen perusteella, miten suuri osuus pavuista läpäisee sihdin, jonka reiät ovat määrätyn kokoisia:

A) Fasolia elefantes -papujen (elefanttipavut) osalta 1 000 pavun painon on oltava vähintään 1 800 grammaa, tai 90 prosenttia pavuista ei saa läpäistä sihtiä, jonka pyöreät reiät ovat halkaisijaltaan 13 mm;

B) Fasolia gigantes -papujen (jättipavut) osalta 1 000 pavun painon on oltava 1 200–1 800 grammaa, tai 90 prosenttia pavuista ei saa läpäistä sihtiä, jonka pyöreät reiät ovat halkaisijaltaan 12 mm.

Fasolia Gigantes – Elefantes Kastorias -papujen on täytettävä seuraavat vaatimukset:

— Papujen on oltava kokonaisia, kypsiä, tavanomaisen värisiä, sileitä, vailla hyönteisten tekemiä reikiä, vailla hyönteisiä ja vakavia tauteja; niistä ei saa näkyä laadun heikkenemisen eikä korkean lämpötilan aiheuttamia muutoksia

— Papujen on oltava puhdistettuja seulonnalla tai käsin lajittelemalla

— Niihin ei saa sisältyä muunlaisia papuja

— Niiden on oltava lähes vailla vieraita aineita

— Papujen makroskooppisten ja aistinvaraisten ominaisuuksien on oltava kullekin luokalle tyypillisiä ja niiden on oltava Codex Alimentariuksen säilyvyyttä ja käsittelyä koskevien hygieniavaatimusten mukaisia

— Papujen kosteuspitoisuus ei saa olla yli 14 prosenttia.

Niihin sovelletaan seuraavia sallittuja poikkeamia:

a) enintään 2 prosenttia rikkoutuneita papuja, joiden osat ovat alle puolet kokonaista papua pienempiä;

b) enintään 0,5 prosenttia kuivettuneita ja väriltään virheellisiä papuja;

c) enintään 0,05 prosenttia vieraita aineita (maa-ainesta enintään 0,02 prosenttia).

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki viljelyvaiheet ja käsittely (puhdistus, kuivaus, erottelu ja desinfiointi) suoritetaan rajatulla maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Tuote pakataan automaattisesti käyttäen voimassa olevan lainsäädännön mukaisia elintarvikekäyttöön tarkoitettuja materiaaleja rajatun maantieteellisen alueen sisä- tai ulkopuolella. Pakkauksien paino voi olla korkeintaan 30 kg.

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Viljelyalue koostuu seuraavista:

A) Osa Kastorian kuntaa (kuten määritetään laissa 3852/2010: Kallikrates-ohjelma), ja erityisesti: i. koko Agia Triadan kunnallinen yksikkö ii. koko Makednoin kunnallinen yksikkö iii. koko Agioi Anargyroin kunnallinen yksikkö iv. koko Korestian kunnallinen yksikkö v. koko Kastorian kunnallinen yksikkö vi. koko Vitsin kunnallinen yksikkö vii. koko Mesopotamian kunnallinen yksikkö viii. osa Kastrakin kunnallista yksikköä (ainoastaan Dendrochorin kylä).

B) Osa Orestidan kuntaa (kuten määritetään laissa 3852/2010: Kallikrates-ohjelma), ja erityisesti: i. koko Ion Dragoumisin kunnallinen yksikkö ii. osa Argos Orestikon kunnallista yksikköä (Argos Orestikon kunnallinen yksikkö ja ainoastaan Ammoudaran, Asprokklisian, Dialekton, Kastanofiton, Lakkomatan, Melanthion ja Spilaian kylät).

C) Osa Nestorion kuntaa (kuten määritetään laissa 3852/2010: Kallikrates-ohjelma) (pelkästään Ptelean kylä Nestorion kunnallisessa yksikössä).

Alueet, joilla viljellään Fasolia Gigantes – Elefantes Kastorias -papuja sijaitsevat toistensa vieressä.

5. Yhteys maantieteelliseen alueeseen

5.1 Maantieteellisen alueen erityisyys

Kyseistä viljelykasvia alettiin sen luonteen vuoksi viljellä vuoristoisilla alueilla, joilla viljely vakiintui. Yksi näistä oli Kastorian alueyksikkö, joka osoittautui ihanteelliseksi. Ihanteellisen maaperän ja ilmaston sekä erinomaisten viljelytekniikoiden avulla on pystytty tuottamaan lajikkeita ja saamaan aikaan tuote, joka menee hyvin kaupaksi markkinoilla.

Kastorian alueyksikössä on korkealaatuisten papujen tuottamiseen ihanteellinen ekosysteemi, maaperä ja ilmasto-olosuhteet.

Pavunviljelyä harjoitetaan Kastorian alueyksikössä Aliakmonasjoen ja sen sivujokien penkereillä sekä alueilla, joilla on toteutettu maanjako ja jotka on varustettu kasteluverkostoilla, joilla taataan viljelmien edellyttämä runsas vedensaanti. Papuja viljellään myös jonkin verran Orestiadajärven (Kastoria) rannoilla.

Tällä hetkellä näitä papuja viljellään noin 9 000 stremmatan (900 hehtaarin) viljelymaalla rajatulla maantieteellisellä alueella. Kasvia viljellään 630–900 metriä merenpinnasta. Maaperä on tulvamaata, kevyttä, huokoista ja kokonaisuudessaan hieman hapanta, ja sen fosforipitoisuus on korkea. Tämä on tekijä, joka suosii laadultaan erinomaisten papujen tuotantoa ja edistää kasvin tarvitseman juuriston kehitystä.

Viljelyalueella vallitsee mannerilmasto, ja kesät ovat viileitä korkean sijainnin sekä Orestiadajärven ja Aliakmonasjoen läheisyyden vuoksi. Järven läheisyyden vuoksi myös keväät ovat leutoja. Keskimäärin 600 mm:n vuotuinen sademäärä vastaa niin ikään näiden runsaasti vettä tarvitsevien papukasvien vaatimuksia.

Tämä erityinen ilmasto, joka auttaa tuottamaan erinomaista tuotetta, on suuressa määrin yhteydessä alueen poikkeukselliseen sijaintiin. Koko alue sijaitsee laajalla, Vitsi-vuoren ja Grammos-vuorijonon suojaamalla ylätasangolla. Tuulet ovat tällä tasangolla aina heikkoja.

5.2 Tuotteen erityisyys

Kreikassa Fasolia Gigantes – Elefantes Kastoria -pavut ovat ainoat kuivatut pavut, joiden paino on yli 1 200 grammaa/1 000 papua. Ne ovat Kreikan lisäksi tunnettuja ulkomailla laatuominaisuuksiensa vuoksi. Niiden koko, ulkonäkö, ohut kuori, valmistusominaisuudet, maku ja korkea biologinen arvo erottavat ne kaikkien muiden alueiden pavuista.

Fasolia Gigantes – Elefantes Kastoria -pavuissa on runsaasti proteiinia, niiden rasvapitoisuus on alhainen, niissä on tyydyttävästi rautaa ja ne ovat muiden alueiden papuja ravitsevampia. Lisäksi alhainen kalsiumpitoisuus ja riittävä määrä fosforia yhdessä saavat aikaan sen, että pavut on helppo kypsentää, ja ennen kaikkea antavat niille ainutlaatuisen maun.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maantieteellisen alueen ja tuotteen laadun väliseen suhteeseen vaikuttavia tekijöitä ovat geneettinen materiaali, valo, hedelmällinen maaperä, suotuisa pH, patogeenien puuttuminen, alueen runsaat vesivarat ja viileät kesät, jolloin on oikea määrä auringonpaistetta. Keskikarkea, lievästi hapan ja erinomaisen huokoinen maaperä yhdistyvät harmonisesti alueen välimerelliseen mannerilmastoon papujen tuottamiseksi. Paikallinen väestö on viljellyt kasvia 400 vuoden ajan, ja siitä on tullut erottamaton osa asukkaiden elämää. Viljelymenetelmät ovat perinteisiä ja periytyvät sukupolvelta toiselle. Korkealaatuisen tuotteen tuottaminen ei riipu resursseista vaan pikemminkin tuottajan pitkästä käytännön kokemuksesta kasvin viljelyssä.

Fasolia Gigantes – Elefantes Kastorias -pavut tuotetaan terveistä siemenistä, jotka saadaan Phaseolus coccineus (multiflorus) -lajin paikallisesta lisäysaineistosta. Tärkein tekijä on se, että geneettinen puhtaus varmistetaan, koska tuottajat pitävät tiukasti kiinni tästä perinteestä, ja tämä on yksi tärkeimmistä syistä siihen, miksi he tuottavat jatkuvasti korkealaatuisia papuja. Vankat ja terveet kasvit tunnistetaan ja siemenet valitaan ja lajitellaan tiukkojen kriteerien perusteella, ja tämä on aina kokeneimpien viljelijöiden henkilökohtaisella vastuulla. Siemenet, joilla ei ole vakiomuotoisia lajikkeen ominaispiirteitä, hylätään, niin että paikallisten lajikkeiden laatuun ja markkina-arvoon liittyvä yhtenäisyys säilyy.

Kaikki nämä tekijät vaikuttavat tuotteen laatuominaisuuksiin. Erityisesti mainittakoon seuraavat:

— Paino ja siementen määrä kilogrammaa kohti riippuu tuotteen koosta ja ominaispainosta. Näihin kahteen parametriin vaikuttavat tekijät ovat: a) vallitseva matala lämpötila pölytyskauden aikana, mikä suosii gibberelliinien kasvua suhteessa auksiineihin, mikä johtaa suoraan solujen jakaantumisen ja siten siementen lisääntymiseen; b) viljellyt Fasolia Gigantes – Elefantes Kastorias -pavut ovat ”populaatioita”. Niillä on fenotyyppi, joka on stabiloitunut ympäristössä ajan myötä. Ei ole mitään geneettistä tekijää, joka eriyttää niiden makroskooppiset ominaisuudet. Optimaaliset luonnonolot (ilmasto, maaperä) ovat näiden ominaisuuksien määrittelyn päätekijät

— N2- ja nitraattien kokonaismäärät ovat alhaisia, koska käytetään vain vähän typpilannoitteita, koska pavut jätetään palkokasveina kasvamaan tasapainossa luonnonympäristön kanssa ja typen saannin varmistavat typpeä sitovat bakteerit.

— Korkea puhtaan proteiinin pitoisuus ja alhainen rasvapitoisuus johtuvat fosforin runsaasta määrästä papujen viljelymaassa. Fosfori on olennainen osa proteiiniaineiden muodostumista.

— Tuotteeseen sisältyy riittävä määrä fosforia, koska kuten edellä on todettu, Kastorian alueyksikön maaperässä on sitä runsaasti Vitsi-vuoden ja Grammos-vuorijonon vulkaanisen kallioperän vuoksi.

— Alhainen kalsiumpitoisuus johtuu kallioperästä ja fosforin antagonistisesta vaikutuksesta. Kaliumpitoisuus on tyydyttävä, koska magmakivestä muodostunut maaperä sisältää kaliumia runsaasti, ja se toimii antagonistisesti kalsiumin suhteen ja korvaa sen. Lopuksi magnesium, rauta ja mangaani ovat hivenaineina näiden maaperäolosuhteiden tuotteita.

— Tuotteen ulkonäkö riippuu pääasiassa kahdesta tekijästä: A) lannoitteiden tasapainoisesta käytöstä sekä hellävaraisista viljelymenetelmistä ja B) papujen vaiheittaisesta korjaamisesta, jolla varmistetaan, että ne kysyvät luonnollisesti kasvissa ennen poimintaa.

— Ohut kuori johtuu maaperän alhaisesta kalsiumpitoisuudesta. Tämä estää kalsiumkompleksien synnyn, mikä puolestaan aiheuttaisi kovan ja paksun kuoren kehittymisen.

— Helppo kypsentäminen varmistetaan, koska alhainen kalsiumpitoisuus ehkäisee kalsiumin muodostumisen pektiineissä kypsennyksen aikana, mikä tekisi pavuista kovia.

— Maku johtuu maaperässä olevasta fosforista ja pääasiassa kaliumista, joita tarvitaan hiilihydraattisynteesissä. Nämä aineet antavat Fasolia Gigantes – Elefantes Kastorias -pavulle ominaisen makean maun. Antagonistisesti toimien se suojelee papuja kalsiumin toiminnan haittavaikutuksilta.

Kuitenkin inhimillinen toiminta varmistaa, että kaikkia luonnollisia tekijöitä hyödynnetään mahdollisimman hyvin. Pitkä perinne pavunviljelystä alueella, viljelijöiden arvokas kokemus rajatulla maantieteellisellä alueella ja heidän jatkuvasti harjoittamansa perinteisten menetelmien käyttö ovat mahdollistaneet tämän tuotantomenetelmän säilymisen tähän päivään saakka. Se koostuu käsin tehtävästä työstä, hellävaraisista menetelmistä, kasvinsuojeluaineiden ja kemiallisten lannoitteiden minimaalisesta käytöstä, siementen huolellisesta valinnasta ja paikallisten lajikkeiden puhtauden tiukasta suojelemisesta. Tämän perinteen jatkuminen on varmistettu vuosikymmeniksi, koska koko perheet – vanhemmista perheenjäsenistä pikkulapsiin – osallistuvat työhön. Tämä johtuu tuotannon työvoimavaltaisuudesta ja toisaalta siitä, että tuotantoprosessin eri vaiheissa on töitä kaikenikäisille henkilöille.

Vuotuiset papumarkkinat ja -festivaalit ovat alueen erityisiä perinteitä. Sadonkorjuun aikana nämä tapahtumat korostavat historiallista yhteyttä, koska tuotteen menekkiä edistetään perinnäistavoilla ja kansanperinteellä. Sankari Pavlos Melasin kuoleman vuosipäivänä, joka on erityisen tärkeä, järjestettävien tapahtumien päätteeksi tärkeille henkilöille ja muille vieraille tarjotaan erityinen papuruokalaji. Lakkomatassa pidetään joka vuosi hyvin suositut papumarkkinat.

Kun mainontaa ei vielä ollut, viestintä oli alkeellista ja maataloustuotteiden kauppa oli lapsenkengissään, kuluttajat tunnistivat Fasolia Gigantes – Elefantes Kastorias -pavut arvostettuna tuotteena, joka pääsi markkinoilla etusijalle. Yksi esimerkki tästä on vuoden 1966 kuvatallenne, jossa kuvataan kaunopuheisesti tuotteen mainetta, mutta jota ei tehty kaupallista edistämistä varten. Vuoteen 1966 mennessä ateenalaiset kuluttajat olivat jo perillä Fasolia Gigantes – Elefantes Kastorias -papujen laadusta, ja niistä oli tullut arvostettu peruselintarvike.

Tuotteen yhteys maantieteelliseen alueeseen voidaan myös nähdä paikallislehtien ja internetin lukuisissa artikkeleissa, joissa Fasolia Gigantes – Elefantes Kastorias -pavut mainitaan.

Eritelmän julkaisutiedot

(asetuksen (EY) N:o 510/2006 (4) 5 artiklan 7 kohta)

http://www.minagric.gr/images/stories/docs/agrotis/POP-PGE/prod_gigantes_kastorias_160715.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Ks. alaviite 2.

(4) Ks. alaviite 2.